
Koraszülött retinopathia és haemangioma asszociációja: adatok a vasculogenesis szabályozásáról

Tolnai Marina PTE ÁOK
PTE KK Szülészeti és Nőgyógyászati Klinika
Koraszülött retinopathia és haemangioma asszociációja: adatok a vasculogenesis szabályozásáról
Bevezetés: Napjainkban a technika és az orvostudomány fejlődésének köszönhetően az extrém kis súllyal világra jött koraszülöttek megmentése is lehetővé válik. Életminőségük alakulása szintén nagyon fontos, melynek alapvető komponense a látás. A retinopathia prematorum (ROP) a gyermekkori maradandó látássérülés és vakság három vezető oka közé tartozik. A ROP és az infantilis haemangioma (IH) egyaránt vasculáris eredetű betegségek, melyeknek közös patomechanizmusa feltételezhető. Ez a felismerés adta az ötletet az elváltozások potenciális klinikai asszociációjának kimutatására, melyet a University of Iowa Children’s Hospital kutatócsoportjával együttműködve végeztünk. Célunk az volt, hogy tanulmányozzuk az összefüggéseket és az eredmények tükrében felfedjük az esetleges közös rizikófaktorok szerepét.
Módszerek: Retrospektív tanulmányban dolgoztuk fel a 32 hétnél alacsonyabb gestatiós korú valamint 1500 grammnál kisebb születési súllyal rendelkező koraszülöttek adatait, akik 2007. május 1. és 2010. december 31. között a University of Iowa Children’s Hospital és a PTE Szülészeti és Nőgyógyászati Klinikáján születtek. Megvizsgáltuk a demográfiai sajátosságokat (gestatiós kor, születési súly, nem) az ellátás során alkalmazott gyógyszereket (prenatalis/postnatalis steroid, erythropoietin, methylxantin-származékok, insulin) valamint a kezelés egyéb aspektusait (oxigénterápia hossza, hyperglycaemiás epizódok száma, infekciók). Ezen kívül ismertük a haemangiomák számát, méretét és elhelyezkedését valamint a retinopathia legmagasabb stádiumát és az estleges kezelés létrejöttét.
Eredmények: Összesen 684 koraszülött adatait dolgoztuk fel, ebből 236 Pécsett és 448 Iowában született. Az adatainkat egy közös adatbázisban, a RedCap rendszerben rögzítettük. Mindkét populáció egyváltozós analízise során szignifikáns összefüggést találtunk a ROP és az IH kialakulása között, amely összefüggést többek között metaanalízissel is alátámasztottuk (Esélyhányados = 1,84, 95%, Konfidencia intervallum: 1,08-3,12).
Konklúzió: Adataink megerősítik a haemangioma és ROP együttes előfordulását a koraszülött populációban. További elemzések szükségesek a két kórkép közös pathogenetikai okainak feltárásához.

